Joel B. Manuel
Ni Joel B. Manuel ket maysa a mannarita, mannalaysay, mannaniw, nobelista ken mangiruprupir iti kultura, agak-akem ni Joel B. Manuel a kas prinsipal iti Banna National High School, Banna, Ilocos Norte. Patubo ti Baranggay Balioeg, Banna, Ilocos Norte kada Cipriano F. Manuel ken Herminia R. Barangan. Addan tallo ti libro nga impablaakna a nakatiponan dagiti sinuratna. Sumagduduapulo metten ti pammadayaw a nagun-odna iti benneg ti panagsuratan, sangapulo-ket-uppat kadagitoy ti nakagun-odanna iti Umuna a Gunggona. Idi 2005, impaay kenkuana ti ilina ti Most Outstanding Son of Banna, Achievement Award in Journalism and Literature. Lineppasna ti MA Language Education manipud iti UP-Diliman kas Academic Excellence Awardee ken iti babaen ti DepED-UP-NEAP Long Term Scholarship Program. Nangisuro iti sangapulo ket tallo a tawen iti Caribquib National High School, Banna, Ilocos Norte sakbay nga immakar iti agdama nga eskuelaan nga idadauluanna. Nayasawa ken ni Rayma Bella Velasco Manuel ti Baranggay Fortuna, Marcos, Ilocos Norte. Kas agsuksukisok, addan dua a sukisokna iti edukasion ken kultura a naipresentar iti NAKEM International Conferences sadiay Unibersidad ti Hawaii, Manoa ken St. Mary’s University, Bayombong, Nueva Vizcaya. Nagpaay payen a kas panelist-presentor iti Taboan Writers Conference sadiay Siudad ti Cebu.
glg_Latn ilo_Latn